Aurora (Russies: Авро́ра, Awrora) is 'n Russiese gepantserde kruiser wat tans as museumskip in Sint Petersburg bewaar word. Aurora was een van drie Pallada-klas kruisers, gebou in Sint Petersburg vir diens in die Stille Oseaan. Al drie skepe van hierdie klas het tydens die Russies-Japannese Oorlog gedien. Aurora het die Slag van Tsushima oorleef en is onder Amerikaanse beskerming in die Filippyne geïnterneer, en het uiteindelik na die Baltiese Vloot teruggekeer. Een van die eerste voorvalle van die Oktober-rewolusie in Rusland het op die kruiser Aurora plaasgevind, wat na bewering die eerste skoot afgevuur het wat die begin van die rewolusie aangedui het. Kort ná voltooiing, op 10 Oktober 1903, het Aurora Kronstadt verlaat as deel van Admiraal Wirenius se "versterkende eskader" na Port Arthur. Terwyl hy in die Rooisee was, reeds op pad na Port Arthur, is die eskader teruggeroep na die Oossee, onder protes deur admiraal Makarof, wat admiraal Wirenius spesifiek versoek het om sy sending na Port Arthur voort te sit. Slegs die sewe torpedojaers van die versterkende eskader is toegelaat om na die Verre Ooste voort te gaan.